1. juli 2007 verður ferðslulógin broytt. Broytingarnar eru í høvuðsheitum, at forboð verður sett móti lítlum breytmotorsúkklum (pocektbikes), at revsingin fyri at koyra við yvirvekt við tungum akfari verður herd, og at trygdarreglurnar fyri koyring við 1. juli 2007 verður ferðslulógin broytt. Broytingarnar eru í høvuðsheitum, at forboð verður sett móti lítlum breytmotorsúkklum (pocektbikes), at revsingin fyri at koyra við yvirvekt við tungum akfari verður herd, og at trygdarreglurnar fyri koyring við motorsúkklu verða herdar. Bjarni Djurholm, landsstýrismaður, sigur í hesum sambandi:“ Talan er um málrættaðar broytingar í ferðslulógini fyri at bøta um nakrar trupulleikar, sum partarnir, ið varða av ferðslutrygdini, hava víst á sum vandamiklar. Tær broytingarnar, sum nú koma í gildi, eru fyrsti partur av einari røð av broytingum, sum vóru samtyktar í Løgtinginum fyrr í ár, og vónandi fara hesar broytingar tilsamans at føra til eina munandi bøtta ferðslutrygd í Føroyum. Stigaskipanin og royndarkoyrikort til ungar bilførarar verður sett í gildi, tá umsitingarligi parturin er klárur, og væntandi verður hetta um ársskiftið.” Ein lítil breytmotorsúkkla (pocketbike) er eitt slag av leiku til børn ella vaksin at spæla sær við, sum ikki eru ætlaðar at koma út í ferðsluna yvirhøvur. Súkklurnar líkjast veruligum motorsúkklum, eru bara nógv minni, og kunnu koyra við rættiliga nógvari ferð. Frá 1. juli 2007 verður forboðið at innflyta, selja ella keypa hesar súkklur, og verða hesar reglurnar brotnar, kann súkklan inndragast (konfiskerast). Súkklur, sum longu eru í landinum, verða ikki ólógligar, men um koyrt verður á vegunum, ella um tær verða keyptar ella seldar, kunnu tær eisini inndragast. Yvirvekt við tungum akfari Revsingin fyri koyring við yvirvekt við akfari yvir 3.500 kg verður eisini herd. Bøturnar fyri yvirvekt verða fimmfaldaðar, so tær nú eru meira á hædd við bøturnar í grannalondunum. Harafturat verður koyrikortið frádømt treytað, um koyrt verður við einari yvirvekt, sum er meira enn 30% yvir mest loyvdu heildarvekt á akfarinum. Trygdarreglur fyri koyring við motorsúkklu Hesar broytingar snúgva seg serliga um børn á motorsúkklu. Higartil hevur einki aldursmark verið fyri, hvussu gomul børn kunnu vera tá tey ferðast á motorsúkklu, men hetta verður nú broytt. Frá 1. juli skulu børn verða fylt 8 ár, um tey skulu ferðast á motorsúkklu, og tey skulu vera í fastspentum fallhjálmi. Harumframt koma nýggjar reglur í gildi, sum merkja, at tað ikki mugu ferðast fleiri persónar á einari motorsúkklu ella í síðuvogni hennara, enn akfarið er ætlað til.